section_heading: Životopis
paragraph_text: Još prije završetka studija glazbe i psihologije počela je nastupati na raznim klupskim pozornicama, skupljajući za interpretaciju jazza relevantna iskustva. Surađuje s nekima od vrlo poznatih imena njujorške jazz-scene, među kojima su kontrabasist Reggie Workman, bubnjar Bernard Pretty Purdie, saksofonist Billy Harper, bubnjar Antonio Sanchez te pijanisti Junior Mance i Jay Clayton. Kad je big band u pitanju, kao aranžer pojavljuje se i trubač Cecil Bridgewater. Kao jazz-pjevačica Thana Alexa predstavila se u njujorškom Lincoln Centru još prije nekoliko godina, kad je kao vrlo mlada nastupila s grupom naših jazz-glazbenika, predvođenih Boškom Petrovićem, u kojoj su bili i slovenski gitarist Primož Grašič te bas-gitarist Mario Mavrin. U njujorškom je Allen Roomu pjevala uz snažnu potporu vrlo poznatih džezista, kontrabasista Bustera Williamsa i bubnjara Lennyja Whitea. U Hrvatskoj nastupa ponajprije s hrvatskim džezistima pa je na koncertu u maloj dvorani Vatroslava Lisinskog pjevala u društvu s gitaristom Elvisom Penavom i pijanistom Matijom Dedićem. Nastupala je i s Julijem Njikošem, pokojnim Boškom Petrovićem, Ratkom Divjakom, Sarajlijom Sinanom Alimanovićem, Ratkom Zjačom te nekim drugim našim džezistima pretežito u malim sastavima, a od većih ansambala s HGM big bandom i dirigentom Sigijem Feiglom. Na dubrovačkim je nastupima u Lazaretima, kao i u nekim tamošnjim hotelima, nastupala i s vlastitim kvintetom. Od međunarodnih uspjeha vrijedi spomenuti njezin nastup na jazz-festivalu u Bernu uz trio Sama Mortella te da je hrvatska dobitnica slovenske nagrade Jazzon 2011. Alpe – Adria za debitantski, dosad najviše spominjan, solo album Ode To Heroes. No ona je dosad snimila još tri; New Life s mladim bubnjarem Antoniom Sanchezom, Fractal Attraction sa skupinom gitarista Genea Essa te Friends ostvaren sa sastavom našega pijanista Matije Dedića, koji je u tom projektu posegnuo i za njezinom skladbom Siena.<ref>Mladen Mazur: Naše gore list, Vijenac, 9. siječnja 2014.<br>